Nordjyllands Politi anholdt lørdag nat to yngre mænd i Støvring. Den ene havde skarpladt pistol på sig

To mænd på 24 og 18 år blev kort efter midnat grebet på fersk gerning af Nordjyllands Politi. De to var i færd med at stjæle diesel fra virksomheden Hydrema i Støvring. Der havde nået at pumpe næsten 500 liter over i nogle dunke, der var placeret i en stjålet varevogn. Det var naboer til Hydrema, der havde kontaktet politiet. Den 24-årige, der havde den skarpladte pistol på sig, forsøgte ikke at gøre brug af pistolen. Han fremstilles søndag eftermiddag i grundlovsforhør med krav om fængsling, da det er anden gang at han er fundet i besiddelse af et skarpladt våben. Den 24-årige er fra Sulsted, mens medgerningsmanden er fra Ranum.